ملګرو ملتونو د سوریې د اساسي قانون د تاریخي غونډې جوړیدو هرکلی کړی
د ملګرو ملتونو په ژنیو کې د سوریې د اساسي قانون د کمیټې د غړو، مخالفینو او مدني ټولنې د غړو ترمنځ د غونډې جوړیدو هرکلی کړی دی.
د ملګرو ملتونو سرمنشي انتونیو ګوتیریش د پنجشنبې په ورځ ( اکتوبر۳۱) د ترکیې په استانبول کې د منځګړیتوب په کنفرانس کې د خبرو پرمهال وویل چې هیله من دی دا دا غونډه په سوریې کې سیاسي حل او جګړې پای ته رسیدو ته لار هواره کړي. د چهارشنبې په ورځ (اکتوبر۳۰) په ژنیو کې د سوریې د اساسي قانون د کمیټې غړو، مخالفینو او د مدني ټولنو غړو غونډه پیل کړه. مذاکره کوونکي دنده لري چې د ملګرو ملتونو تر څار لاندې په اساسي قانون کې اصلاحات راولي. د ملګرو ملتونو سرمنشي ګوتیرش ویلي هیله من دی چې دا لیدنه د سیاسي حل په لوري لومړی ګام وي چې "د سوریې د خلکو د ژوند غمجن فصل پای ته ورسوي او دې ته زمینه برابره کړي چې د سوریې ټول اوسیدونکي په خپله خوښه خپلو اصلي سیمو ته خوندي او په عزت راستانه شي". خو کردان چې په سوریه کې یې د اسلامي دولت په ماتولو کې رغنده رول لوبولی وايي چې دوی له دې خبرو څخه بهر پاته دي. د کردانو د دیموکرات شورا غړې الهام احمد وايي"موږ د سوریې د ویتو له کبله د سوریې لپاره د اساسي قانون د لیکلو څخه بې برخې شوې یو، نو ملګري ملتونه باید د دې غلطې محاسبې مسولیت په غاړه واخلي چې موږ ورڅخه ایستل شوې یو". ملګري ملتونه وايي پر سوریې د ترکي ځواکونو له یرغل وروسته لږترلږه ۱۸۰۰۰۰ کسان بې ځایه شوي چې شپږ نیم میلیون کسان لا مخکې بې ځایه شوې وو. د ترکیې، روسیې او سوریې حکومتي ځواکونه په ګډه د سوریې په شمال ختیځ سرحد کې ګزمې کوي، امریکايي ځواکونه هم قمیشلي سرحدي سیمې ته ستانه شویدي. د پنجشنبې په ورځ امریکايي ځواکونو د سوریې په قمیشلي سیمه کې د تیلو زیرمو شاوخوا ګزمې کولې. وروسته له هغې چې له دې سیمې امریکايي ځواکونه ووتل د ترکیې ملاتړو ځواکونو او کردي جنګیالیو ترمنځ پکې سختې جګړې وشوې. د کردانو د دیموکرات شورا غړې الهام احمد چې واشنګټن ته په سفر راغلې وايي چې ترکي او سوريي پلوه ځواکونو د دوی ۴۰۰ کسان وژلي دي. میرمن احمد وايي چې په دغو جګړو کې ۵۰۰ ملکیان هم وژل شوي او په زرګونو نور ټپيان دي. میرمن احمد د امریکا د دفاع له وزارت څخه وغوښتل چې د سوریې هوايي حریم د ترکیې پر مخ وتړي چې د وژنو مخه ونیول شي. ترکیه، کردي جنګیالیو ته د ترهګرو په سترګه ګوري، او په دې لټه کې ده چې د سوریې راتلونکې په هکله په هر ډول مذاکراتو کې د ګډون مخه یې ونیسي.